Rouxville-plaasmoord: Twee vasDr. Bennie Cilliers en sy vrou Cecilia. Foto: Facebook Twee verdagtes is in hegtenis geneem in verband met die aanval en moord op dr. Bennie Cilliers en sy vrou, Cecilia. Cilliers is koelbloedig op sy plaas in die Rouxville-omgewing in die Vrystaat vermoor. Hy is in die kop en bors geskiet. Cecilia is in die kop geskiet en in ŉ kritieke toestand na ŉ hospitaal geneem. Die egpaar se hande en voete was vasgebind. Sers. Yanga Ngcukana, woordvoerder van die polisie, het gesê die egpaar se wit Toyota Hilux-bakkie, wat na die aanval gesteel is, is Vrydagmiddag omstreeks 16:00 by ŉ taxistaanplek in Bloemfontein gevind. “Twee verdagtes, onderskeidelik 30 en 42 jaar oud, is omstreeks 22:00 Vrydagaand in Bloemfontein in hegtenis geneem.” Volgens Ngcukana is ŉ kamera, skootrekenaar en brandewyn, wat vermoedelik tydens die aanval gesteel is, in die verdagtes se besit gevind. Ngcukana het gesê die Valke het met die ondersoek gehelp en sal ná die verdagtes se hofverskyning die saak oorneem. Amanda Appelgryn, woordvoerder van die Mediclinic Bloemfontein, het gesê Cecilia is steeds in ŉ kritieke toestand in die intensiewe sorgeenheid. “Sy is aan ŉ ventilator gekoppel. Sy het benewens die skietwond ook veelvuldige ander beserings opgedoen.” Cilliers was ŉ bekende algemene praktisyn in die Rouxville- en Smithfield-omgewing. Die egpaar het vier kinders en talle kleinkinders. Lize Pienaar, een van die egpaar se dogters, het op Facebook geskryf: “Sjoe wat ŉ dag! Pappa ons gaan jou so baie mis. Dit is so onnodig wat met jou gebeur het! Jy en ma was die beste voorbeeld ooit van ŉ gelukkige huwelik. Ek glo en bid dat ma ten volle herstel.”